彭城行
作者：文天祥
朝代：宋

paragraphs: 連山四圍合，呂梁貫其中。
河南大都會，故有項王宮。
晉牧連楊豫，虎視北方雄。
唐時燕子樓，風流張建封。
西望睢陽城，只與汴水通。
太平黄樓賦，尚能想遺風。
邇來百餘年，正朔歸江東。
遺民死欲盡，莽然狐兔叢。
我從南方來，停驂撫遺蹤。
故河蓄潢潦，荒城翳秋蓬。
凄凉戲馬臺，憔悴巨佛峰。
滄海變桑田，陵谷代不同。
朝爲朱門貴，暮作行旅窮。
乘除信物理，感慨繫所逢。
古來賢達人，一醉萬慮空。
如此獨醒何，悲風逐征鴻。